Diari Oficial de la Generalitat Valenciana


Sumari del DOGV 6289, del 15-06-2010 (2010/6759)

DECRET 98/2010, d'11 de juny, del Consell, pel qual es prorroga la suspensió parcial de la vigència de les normes subsidiàries de planejament del municipi de Caudiel.
----------------------------------------------------------------------------------------------------------------------------------------------------------------------

### Dades del document

Número de DOGV
:   6289

Data del DOGV
:   15-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6759


Data del document
:   11-06-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Caudiel
    * pla d'urbanisme

DECRET 98/2010, d'11 de juny, del Consell, pel qual es prorroga la suspensió parcial de la vigència de les normes subsidiàries de planejament del municipi de Caudiel. [2010/6759]  
El 15 de juny de 2009 es va publicar en el Diari Oficial de la Comunitat Valenciana el Decret 79/2009, de 12 de juny, del Consell, que suspenia parcialment la vigència de les normes subsidiàries del planejament del municipi de Caudiel, pel termini d'un any. La suspensió es va decretar respecte a l'ordenació de les 13 zones del sòl urbà delimitades en l'annex del decret.  
L'Ajuntament de Caudiel en Ple, en sessió de 3 de juny de 2010, ha acordat sol·licitar al Consell que «per a preservar la viabilitat de l'ordenació que es pretén, es dicte el corresponent decret, que suspenga la vigència del planejament anterior existent al municipi, en aquest cas, les normes subsidiàries, durant un termini màxim de dos anys».  
La facultat d'efectuar la suspensió de planejament que s'insta ve recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, que regula la possibilitat que la suspensió es mantinga fins a l'entrada en vigor del nou pla en elaboració, i com a màxim pel termini de quatre anys, i cal establir el règim urbanístic aplicable transitòriament al municipi.  
La sol·licitud actual ha variat sensiblement respecte a la que es va realitzar el 10 de març de 2009, i que va donar lloc al Decret 79/2009, de 12 juny, del Consell. Així, mentre que en la primera petició l'àmbit de la suspensió de vigència de planejament afectava tan sols 13 zones de sòl urbà, en la sol·licitud actual es pretén la suspensió de la vigència de les normes subsidiàries de Caudiel en el seu conjunt, per un termini de dos anys.  
Atenent a la referida sol·licitud no es pot més que denegar la petició de suspensió de la vigència de les normes subsidiàries per un termini de dos anys, per quant l'Ajuntament de Caudiel no ha fonamentat suficientment les raons que han donat lloc a variar l'àmbit de la suspensió, passant de 13 zones de sòl urbà a tot el planejament municipal, no ha acreditat els perjudicis concrets que la no-suspensió podria ocasionar-hi i, el que és més important, no ha acreditat quin és l'interés general que es pretén preservar, incomplint-se així l'estricta necessitat que preveu l'article 102 de la Llei Urbanística Valenciana.  
Per tot això, a la vista de la informació que consta en el certificat aportat per l'Ajuntament de Caudiel, i sent que, fins i tot malgrat haver-se avançat en la continuïtat del pla general, aquest no ha pogut aprovar-se definitivament en considerar-se necessària la tramitació de l'avaluació ambiental estratègica, és per això que es considera oportú accedir a prorrogar la suspensió de la vigència de les normes subsidiàries respecte de les 13 zones de sòl urbà sol·licitades en el seu moment, i no respecte a tot el planejament, per falta de justificació.  
Tot això atenent a criteris de minimització de les responsabilitats administratives que resulten exigibles per a aquesta suspensió, responsabilitat que correspon i assumeix l'Ajuntament de Caudiel, en tant que administració responsable de l'elaboració d'aquest pla general.  
L'àmbit espacial de la pròrroga de la suspensió és el mateix que el determinat en el Decret 79/2009, de 12 de juny, del Consell.   
La durada de la pròrroga de la suspensió no pot excedir el termini d'un any, període que es considera suficient per a la finalització de la tramitació del Pla General de Caudiel.  
Per tot l'anterior, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 11 de juny de 2010,  
DECRETE  
Article 1. Àmbit de la pròrroga de la suspensió de planejament  
Prorrogar la suspensió parcial de la vigència de les normes subsidiàries de planejament del municipi de Caudiel, aprovada mitjançant el Decret 79/2009, de 12 de juny, del Consell, exclusivament respecte de les 13 zones de sòl urbà delimitades en l'annex del decret esmentat.  
Article 2. Durada de la pròrroga  
La pròrroga de la suspensió s'ha de mantenir fins a l'entrada en vigor del Pla General de Caudiel, que es troba en fase d'elaboració, i com a màxim pel termini d'un any.  
Article 3. Règim transitori  
El règim urbanístic transitori aplicable en el sòl afectat per la pròrroga de la suspensió del planejament és el mateix que el determinat en el Decret 79/2009, de 12 de juny, del Consell.  
Disposició final   
Única. Efectes  
Aquest decret tindrà efectes des del dia que es publique en el Diari Oficial de la Comunitat Valenciana.  
València, 11 de juny de 2010  
El president de la Generalitat,  
FRANCISCO CAMPS ORTIZ  
El conseller de Medi Ambient, Aigua, Urbanisme i Habitatge,  
JUAN GABRIEL COTINO FERRER